**UCAPAN ALUAN**

**ENCIK MUZAFFAR SHAH KASSIM**

**PENGERUSI JAWATANKUASA INDUK 5S, PERPUSTAKAAN SULTAN ABDUL SAMAD**

**sempena**

**MAJLIS PERASMIAN 5S**

**PERPUSTAKAAN SULTAN ABDUL SAMAD**

**9.00 PAGI, 19 OGOS 2014**

**YANG BERUSAHA ENCIK AMIR HUSSAIN MD ISHAK**

**KETUA PUSTAKAWAN**

PARA JEMPUTAN KHAS

KETUA-KETUA BAHAGIAN

TUAN-TUAN DAN PUAN-PUAN SEKALIAN

**ASSALAMU`ALAIKUM WBK DAN SELAMAT SEJAHTERA**

Alhamdulillah, setinggi-tinggi kesyukuran dan pujian bagi Allah, kerana dengan limpah kurnia dan keizinanNya jua, maka dapat kita bersama-sama melapangkan masa ke Majlis Perasmian 5S Perpustakaan Sultan Abdul Samad.

Pertama sekali, saya ingin mengucapkan ribuan terima kasih dan mengalu-alukan kehadiran Tuan-tuan dan Puan-puan ke majlis yang penuh bermakna ini.

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Tuan-tuan dan Puan-puan,**

Seiring dengan langkah-langkah transformasi perkhidmatan UPM bagi meningkatkan tahap penyampaian perkhidmatan, terdapat usaha-usaha untuk memantapkan pengurusan pejabat melalui pengenalan Amalan 5S.

Amalan Kerja 5S iaitu, SISIH, SUSUN, SAPU, SERAGAM dan SENTIASA AMAL terdiri daripada 4 perkara utama iaitu:

* Persekitaran tempat kerja yang bersih, kemas, ceria dan selamat
* Pengurusan stor dan dokumen yang lebih berkesan
* Peningkatan semangat kerja berpasukan
* Peningkatan kecekapan system penyampaian

Oleh yang demikian, dapat kita fahami bahawa amalan 5S merujuk kepada pengurusan persekitaran tempat kerja yang lebih seragam dan sistematik, serta dapat membantu warga PSAS bekerja dalam persekitaran tempat kerja yang kondusif dan selesa.

Selain memberi keutamaan kepada aspek kebersihan, kekemasan dan keselamatan di tempat kerja, Amalan 5S berupaya memperkukuhkan lagi Sistem Pengurusan Kualiti Jabatan berasaskan Standard MS ISO 9001, khususnya dalam memenuhi keperluan klausa Pengurusan Sumber berkaitan Persekitaran Kerja. Pelaksanaan Amalan 5S yang cekap, berkesan dan konsisten akan memberi nilai tambah kepada imej korporat Jabatan secara keseluruhan.

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Tuan-tuan dan Puan-puan,**

Bagi merealisasikan Amalan 5S ini dapat dilaksanakan di PSAS, satu Jawatankuasa Induk 5S PSAS telah ditubuhkan bagi menyelaras, melaksana dan memantau pelaksanaan amalan ini.

Perpustakaan telah mewujudkan 10 zon 5S yang bertujuan untuk memudahkan pelaksanaan dan pemantauan Amalan 5S setiap bahagian.

Jawatankuasa ini telah menganjurkan pelbagai program bertujuan untuk memberi kesedaran serta menggalakkan warga PSAS mengamalkan prinsip 5S. Di antara program telah dianjurkan ialah lawatan penandarasan ke beberapa organisasi yang berjaya mengamalkan dan telah mendapat pensijilan sistem pengurusan kualiti alam sekitar dari Perbadanan Produktiviti Malaysia (MPC). Satu sesi taklimat berkaitan Amalan 5S juga telah diadakan bagi pemahaman tentang 5S itu sendiri, teknik pengurusan 5S dan seterusnya faedah-faedah yang didapati daripada pelaksanaan amalan 5S.

Jawatankuasa juga telah menganjurkan pertandingan mencipta logo 5S yang menawarkan hadiah menarik kepada pemenang.

“PERSEKITARAN BERKUALITI KECEMERLANGAN PRESTASI”telah di pilih sebagai slogan 5S PSAS yang bertepatan dan bersesuaian dengan agenda jabatan dalam menyediakan ruang persekitaran yang berkualiti sekaligus memberikan perkhidmatan yang terbaik.

**Tuan-tuan dan Puan-puan,**

Amalan 5S ini merupakan cara yang berkesan bagi mewujudkan peningkatan kualiti dan produktiviti secara berterusan dalam aktiviti yang berorientasikan manusia dan proses. Bagi menjayakannya, penyertaan dan komitmen yang berterusan dari warga PSAS amatlah di perlukan.

Kita juga telah melaksanakan aktiviti S pertama iaitu SEIRI atau SISIH, yang bertujuan menyisih dan membuang barang-barang yang tidak diperlukan di bahagian masing-masing. Ini bertujuan memastikan hanya barang-barang yang diperlukan sahaja disimpan dan digunakan. Secara tidak langsung proses ini akan dapat mewujudkan penggunaan ruang kerja yang optimum dan persekitaran tempat kerja yang lebih bersih , kemas dan selamat.

Ketika ini, semua zon telah memulakan usaha kearah perlaksanaan Amalan Kerja 5S. Saya merasa bangga dengan komitmen dan semangat kerjasama yang telah ditunjukkan.

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Tuan-tuan dan Puan-puan,**

Saya berharap dengan pelaksanaan program 5S ini, usaha PSAS untuk mendapatkan pensijilan daripada Perbadanan Produktiviti Malaysia (MPC) dapat direalisasikan dalam waktu terdekat. Ini merupakan satu usaha menzahirkan bahawa PSAS mempunyai sumber manusia yang berupaya mempamerkan kecekapan dan keberkesanan dalam mewujudkan persekitaran kerja yang berkualiti.

Justeru itu saya memohon kepada semua warga PSAS dapat memberi komitmen dan kerjasama yang baik dalam usaha kita mendapatkan pengiktirafan tersebut.

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Tuan-tuan dan Puan-puan,**

Akhirnya saya, sebagai Pengerusi Jawatankuasa Program, mengambil kesempatan di sini untuk mengucapkan ribuan terima kepada semua pihak yang bertungkus lumus merancang, menyusun serta mengatur aturcara untuk majlis kita pada pagi ini.

Saya sekali lagi ingin mengucapkan terima kasih kepada tuan-tuan dan puan-puan sekalian yang sudi hadir pagi ini.

Wabillah hi taufik wal hidayah. ASMK WBT.